Ítrekað ekið yfir sömu leiðin í Akraneskirkjugarði Fyrr í vikunni var bifreið ekið yfir sex leiði í kirkjugarðinum í Görðum á Akranesi . Bíl hefur verið ekið inn á göngustíginn sem liggur milli leiða í kirkjugarðinum . Við það hefur ökumaður farið yfir leiðin sem öll eru nýleg . Þetta er í annað sinn í vetur sem þetta gerist þar sem ekið er yfir nákvæmlega sömu leiðin . Það voru aðstandendur hinna látnu sem tóku eftir þessu á miðvikudag , síðasta vetrardag . Fólki var að vonum mjög brugðið enda margir enn í sorgarferli vegna nýlátinna ástvina sem hvíla á þessum stöðum . Nýlega var rætt við Indriða Valdimarsson útfararstjóra og kirkjugarðsvörð á Akranesi í Skessuhorni . Þar talaði hann meðal annars um að talsvert væri um að bílum væri ekið inn í kirkjugarðinn . Skemmdir hafi orðið á leiðum og göngustígum vegna þess . Stöðva yrði þá þróun og koma í veg fyrir akstur inn í garðinn . Þeir aðilar sem þyrftu einhverra hluta vegna að aka inn í garðinn væru vinsamlega beðnir um að virða merkingar og akstursleiðir . Þessi tilmæli Indriða virðast ekki hafa náð til allra miðað við þá sjón sem blasti við í kirkjugarðinum á miðvikudaginn . „ Þetta hefur gerst áður í vetur , nákvæmlega á sama stað . Ég skil ekki hvað fólki gengur til , ég á erfitt með að trúa því að þetta sé bara óhapp þegar þetta gerist svona í tvígang á nákvæmlega sama stað . Þetta hlýtur að verða til að fólk hugsi sinn gang og að umferð bíla um kirkjugarðinn verði takmörkuð , “ segir Indriði Valdimarsson útfararstjóri og kirkjugarðsvörður Akraneskirkju í samtali við Skessuhorn .